MAKANI AAYEEME AMUTWE UULI ACIVWUMBYO | NKAAMBO NZI NCOTWEELEDE KUSYOMEKA?
Kutasyomeka Mbokumujatikizya
“Lyoonse kuli bukkale bumwi bukatazya bukonzya kumana ikuti twaleka kusyomeka asyoonto.”—Ba Samantha, baku South Africa.
Sena mulaazumina majwi aayo? Mbubwenya mbuli ba Samantha, toonse twakalijana kale mubukkale bukatazya aciindi cimwi. Mbotweendelezya bukkale bumwi abumwi ciindi notwasunkwa kutasyomeka kulakonzya kutondezya zintu nzyotubikkila kapati maano. Mucikozyanyo, ikuti kukwabilila mpuwo yesu ncecintu ncotubikkila kapati maano, nkokuti kutasyomeka inga yaba nzila imwi iikonzya kugwasya kuzuzikizya mbaakani eeyo. Pele kuti kasimpe kazyibwa, kanji-kanji kutasyomeka inga kuletela mapenzi. Atulange-lange twaambo tutobela.
KUTASYOMEKA KUNYONGANYA ZILONGWE
Zilongwe zilaba akaambo kakusyomeka. Ikuti bantu bobilo kabasyomana, balalimvwa kukwabililwa. Pele kusyomana takucitiki buyo mukaindi kasyoonto. Bantu balatalika kusyomana ciindi nobaba antoomwe, nobabandika cakusyomeka alimwi anobacita zintu cakutaliyanda. Nokuba boobo, cilongwe cilakonzya kunyongana akaambo kakutasyomeka ciindi comwe buyo. Alimwi ikuti bantu bacileka kusyomana, cilakatazya kutalika kusyomana alimwi.
Sena kuli nomwakeenwa kale amuntu ngomwakali kuyeeya kuti mulongwe mubotu? Ikuti kakuli boobo, ino mwakalimvwa buti? Kulangilwa kuti cakamucisa kapati alimwi mwakatyompwa. Cakutadooneka, eeco cilalimvwisya. Tacidoonekwi kuti kutasyomeka kulakonzya kunyonyoona zilongwe zibotu.
KUTASYOMEKA KULAYAMBUKILA
Kweelana abuvwuntauzi ibwakacitwa aba Robert Innes, basyaazibwene mumakani aamakwebo ku University of California, bakajana kuti “kutasyomeka kulayambukila.” Aboobo, kutasyomeka kulakonzya kukozyanisyigwa kukazunda—ikuti lyoonse katuyanzana amuntu uutasyomeki, andiswe tulakonzya “kuyambukilwa” akutasyomeka.
Mbuti mbomukonzya kweeleba kakole kakutasyomeka? Bbaibbele lilakonzya kumugwasya. Mwalombwa kuti mulange-lange njiisyo zyamu Bbaibbele zisyoonto.
run_Latn nya_Latn bem_Latn bem_Latn tum_Latn bem_Latn bem_Latn bem_Latn bem_Latn bem_Latn